Document ID: 32014R1306

KOMMISSIONENS GENNEMFØRELSESFORORDNING (EU) Nr. 1306/2014
af 8. december 2014
om ændring af gennemførelsesforordning (EU) nr. 750/2014 ved at forlænge anvendelsesperioden for beskyttelsesforanstaltningerne vedrørende porcin epidemisk diarré
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 18, stk. 1 og 7, og
ud fra følgende betragtninger:
(1)
Kommissionens gennemførelsesforordning (EU) nr. 750/2014 (2) blev vedtaget efter rapporter om en ny enterocoronavirus-sygdom hos svin forårsaget af nye porcine alfacoronavirus, herunder porcint epidemisk diarré-virus, og af et nyt porcint deltacoronavirus i Nordamerika. Ved nævnte gennemførelsesforordning fastsættes der beskyttelsesforanstaltninger vedrørende indførsel i Unionen af sendinger af levende svin til avl og levebrug fra områder, hvor sygdommen forårsaget af disse virus forekommer, således at de nødvendige garantier opfyldes på oprindelsesbedriften, og man forhindrer, at porcin epidemisk diarré forårsaget af disse virus indslæbes i Unionen. Disse beskyttelsesforanstaltninger anvendes indtil den 12. januar 2015.
(2)
Af den videnskabelige udtalelse fra Den Europæiske Fødevaresikkerhedsautoritet fra 2014 (3) (»EFSA-udtalelsen«) fremgår det, at inficerede dyr, deres ekskrementer, foder og genstande kontamineret med ekskrementer ifølge indberetninger har overført disse virus. EFSA-udtalelsen udgør yderligere videnskabeligt belæg for beskyttelsesforanstaltningerne oprettet ved gennemførelsesforordning (EU) nr. 750/2014. Den epidemiologiske situation i tredjelande, der er ramt af ny enterocoronavirus-sygdom hos svin forårsaget af nye porcine alfacoronavirus, herunder porcint epidemisk diarré-virus, og et porcint deltacoronavirus, har ikke forandret sig for så vidt angår risiko for spredning af disse enterocoronavirus hos svin siden datoen for vedtagelse af gennemførelsesforordning (EU) nr. 750/2014.
(3)
I lyset af EFSA's udtalelse og udviklingen i sygdomssituationen bør beskyttelsesforanstaltningerne oprettet ved gennemførelsesforordning (EU) nr. 750/2014 forlænges til udgangen af oktober 2015. Anvendelsesperioden i gennemførelsesforordningen bør derfor ændres i overensstemmelse hermed.
(4)
Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder -
VEDTAGET DENNE FORORDNING:
Artikel 1
Datoen »12. januar 2015« ændres til »31. oktober 2015« i artikel 2, stk. 2, i gennemførelsesforordning (EU) nr. 750/2014.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. december 2014.

Labels: 3
18
6